लाजवंती का उस लड़की से बात करने का खूब मन करने लगा जो जो जीन्स पहने हुए थी। उसके सवाल इतनी उत्सुकता भरे थे कि उसका ज़वाब देने में उसे अजब का संतोष मिला। उसे पहली बार लगा कि कोई उसकी जि़न्दगी के बारे में इतने विस्तार, इतमीनान और दिलचस्पी से पूछ रहा है वरना उनके सुख-दु:ख को कौन गंभीरता से लेता है! कौन पूछता है कि तुम इतनी दुर्गंध मारती बस्ती में कैसे रहती हो? कौन पूछता है कि तुम्हारे सपने क्या हैं?